P6_TA(2006)0077

Virksomhedsudflytning og regionaludvikling

Europa-Parlamentets beslutning om virksomhedsudflytning og regionaludvikling (2004/2254(INI))

Europa-Parlamentet,

- der henviser til Den Europæiske Unions charter om grundlæggende rettigheder fra 1989 og den hertilhørende handlingsplan,

- der henviser til Rådets direktiv 94/45/EF af 22. september 1994 om indførelse af europæiske samarbejdsudvalg eller en procedure i fællesskabsvirksomheder og fællesskabskoncerner med henblik på at informere og høre arbejdstagerne [1],

- der henviser til Rådets direktiv 98/59/EF af 20. juli 1998 om tilnærmelse af medlemsstaternes lovgivninger vedrørende kollektive afskedigelser [2],

- der henviser til Rådets direktiv 2001/23/EF af 12. marts 2001 om tilnærmelse af medlemsstaternes lovgivning om varetagelse af arbejdstagernes rettigheder i forbindelse med overførsel af virksomheder eller bedrifter eller af dele af virksomheder eller bedrifter [3],

- der henviser til Europa-Parlamentets og Rådets direktiv 2002/14/EF af 11. marts 2002 om indførelse af en generel ramme for information og høring af arbejdstagerne i Det Europæiske Fællesskab [4],

- der henviser til Kommissionens meddelelse "Retningslinjer for statsstøtte med regionalt sigte" [5],

- der henviser til Kommissionens meddelelse "Revision af retningslinjerne for statsstøtte med regionalt sigte for perioden efter den 1. januar 2007" [6],

- der henviser til Kommissionens forordning (EF) nr. 2204/2002 af 12. december 2002 om anvendelse af EF-traktatens artikel 87 og 88 på statsstøtte til beskæftigelse [7],

- der henviser til sin beslutning af 13. marts 2003 om lukning af virksomheder efter modtagelse af økonomisk støtte fra Den Europæiske Union [8],

- der henviser til sin beslutning af 22. april 2004 om Kommissionens meddelelse om den tredje rapport om økonomisk og social samhørighed [9],

- der henviser til sin beslutning af 6. juli 2005 om forslag til Rådets forordning om generelle bestemmelser for Den Europæiske Fond for Regionaludvikling, Den Europæiske Socialfond og Samhørighedsfonden [10],

- der henviser til sin beslutning af 15. december 2005 om den direkte statsstøttes rolle som redskab for regionaludviklingen [11],

- der henviser til EU-traktatens artikel 87, stk. 3, artikel 136 og 158,

- der henviser til forretningsordenens artikel 45,

- der henviser til betænkning fra Regionaludviklingsudvalget og udtalelse fra Udvalget om Beskæftigelse og Sociale Anliggender (A6-0013/2006),

A. der henviser til, at formålet med regionaludviklingspolitikken er at fremme udviklingen i EU's regioner, og at man med henblik herpå bør sikre, at der er sammenhæng imellem regionaludviklingspolitikken og konkurrencepolitikken, hvilket indebærer, at den offentlige støtte ikke må fremme udflytning af økonomiske aktiviteter,

B. der henviser til, at samhørighedspolitikken er et af de instrumenter i EU, som gør det det muligt at reducere udviklingsefterslæbet i de fattigste regioner, og at det er vigtigt at støtte virksomhederne og investere i infrastrukturprojekter i disse regioner, og til, at offentlig støtte er et lovligt middel til at nå dette mål,

C. der henviser til, at virksomhederne beslutter at foretage udflytning af mange forskellige grunde, hvoraf nogle ikke hænger sammen med deres produktivitet, effektivitet eller økonomiske levedygtighed, og at sådanne udflytninger risikerer at medfører nedlægning af mange arbejdspladser og økonomiske vanskeligheder, de konsekvenser for den regionale udvikling er så meget større, hvis der kun findes få beskæftigelsesmuligheder i den region, der udflyttes fra;

D. der henviser til, at det på baggrund af denne situation er helt nødvendigt på fællesskabsplan at etablere overvågningssystemer, der kan kvantificere samtlige udflytningers økonomiske og sociale omkostninger, og at Europa-Parlamentet i ovennævnte beslutning af 6. juli 2005 kræver vedtagelse af alle nødvendige lovgivningsforanstaltninger for at sikre, at virksomheder, der modtager fællesskabsstøtte, ikke flytter deres produktion ud for en længere og forudbestemt periode, samt indførelse af en bestemmelse, der udelukker samfinansiering, der resulterer i betydelige tab af arbejdspladser eller nedlukning af produktionsanlæg på steder, hvor de hidtil har ligget; der desuden henviser til, at Parlamentet ligeledes i ovennævnte beslutning af 15. december 2005 ikke mente, at EU-bistand til virksomhedsflytninger giver nogen merværdi på europæisk plan og derfor bør undgås,

E. der henviser til, at globaliseringen, det teknologiske fremskridt og den lettere adgang til nogle lande fremmer den internationale handel og giver Den Europæiske Union muligheder i en globaliseret verden, men at dette ligeledes kan øge risikoen for flere virksomhedsudflytninger,

F. der henviser til, at den offentlige støtte bør bidrage til at skabe varige arbejdspladser,

G. der henviser til, at hverken EU's eller medlemsstaternes statistiske apparat i dag er i stand til at levere globale og præcise tal for udflytningsaktiviteternes omfang inden for og uden for Unionen, navnlig når det drejer sig om at kvatificere virksomhedsudflytningerne og deres konsekvenser for beskæftigelsen i oprindelseslandet og i værtslandet; der henviser til, at EU's statistiske redskaber derfor skal styrkes,

H. der henviser til, at offentlig støtte kan være nødvendig som en nødforanstaltning i en situation, hvor omstrukturering eller udflytning vil føre til et betydeligt tab af arbejdspladser i et givet område,

1. understreger alvoren af virksomhedsflytninger i flere EU-lande;

2. anmoder om, at målet om økonomisk, social og territorial samhørighed og målet om fuld beskæftigelse med rettigheder og sociale fremskridt i artikel 1-3 i udkastet til forfatningstraktaten bliver overholdt, og kræver, at foranstaltninger, der ikke bidrager til virkeliggørelsen af disse mål, som f.eks. udflytninger, der ikke er berettigede af hensynet til den økonomiske levedygtighed, eller som kan medføre nedlægning af mange arbejdspladser, ikke støttes økonomisk af EU;

3. understreger, at målet med strukturfondene og Samhørighedsfonden bør være en øget samhørighed og solidaritet mellem medlemsstaterne, og at indsatsen skal koncentreres om de regioner, som har et økonomisk udviklingsefterslæb;

4. mener, at virksomhedsflytning ikke kun kan ramme de "traditionelle", arbejdskraftintensive industrier, men også kapitalintensive industrier og servicesektoren;

5. anbefaler, at Kommissionen omhyggeligt følger den igangværende proces med lukning og flytning af virksomheder og kræver tilbagebetaling af tildelt støtte, hvis den misbruges;

6. understreger, at det er nødvendigt, at Kommissionen og medlemsstaterne engagerer sig i indførelsen af foranstaltninger på EU-plan og nationalt plan for at imødegå eventuelle negative virkninger af udflytningerne på den økonomiske udvikling og de alvorlige sociale konsekvenser som følge af direkte eller indirekte tab af arbejdspladser i de områder af EU, hvorfra virksomheder udflyttes, og som kun har få eller ingen omstillingsmuligheder;

7. opfordrer Kommissionen til at træffe alle nødvendige foranstaltninger til at undgå, at den europæiske regionalpolitik giver incitament til udflytning af virksomheder, der kan føre til tab af arbejdspladser;

8. anerkender Kommissionens forslag i forbindelse med reformen af strukturfondene om at straffe virksomheder, der har modtaget økonomisk støtte fra EU og inden for syv år fra bevillingen af støtten udflytter deres virksomhed som et nødvendigt første skridt hen imod den økonomiske, sociale og territoriale samhørighed i EU;

9. anmoder ligeledes om, at virksomheder, der har modtaget offentlig støtte — og især hvis de ikke har overholdt alle støttebetingelser — eller har afskediget personale der, hvor de er etableret, uden hensyntagen til nationale eller internationale retsregler, og som flytter inden for EU, ikke kan modtage offentlig støtte på tilflytningsstedet, og at de ligeledes i syv år fra udflytningen ikke kan modtage strukturfonds- eller statsstøtte;

10. mener, at man også bør straffe omvendt udflytning, dvs. gennemførelse af forringelser i arbejdsbetingelserne, uden at virksomhedens aktiviteter udflyttes;

11. mener, at det i mangel af en bedre koordinering af vores nationale sociale systemer er blevet nødvendigt at træffe en række koordinerede foranstaltninger på tværs af Unionens forskellige politikker; appellerer følgelig til, at der hurtigt iværksættes en global europæisk strategi for forebyggelse, ledsagelse og opfølgning af virksomhedsudflytninger inden for og uden for EU, der skal føres på EU-plan og koordineres mellem samtlige medlemsstater;

12. understreger i den forbindelse betydningen af Europa-Parlamentets beslutning af 13. marts 2003 og anmoder Kommissionen om at give Dublin-Observationscentret den opgave at undersøge, evaluere (herunder konstatere antallet af arbejdspladser, der oprettes eller mistes under hensyntagen til kvalitetsaspektet) og følge op på udflytningerne og deres økonomiske og sociale følgevirkninger og konsekvenserne for samhørighedspolitikken, regionalplanlægningen og den regionale udvikling, forelægge resultaterne og fremsætte konkrete forslag til Parlamentet i form af periodiske rapporter;

13. glæder sig over at konstatere, at Kommissionen har truffet forholdsregler til tilpasning af de nye retningslinjer for statsstøtte med regionalt sigte med det formål at sikre tilbagebetaling af støtte til virksomheder, der ikke overholder støttebetingelserne, og som flytter deres virksomhed inden for eller navnlig ud af EU;

14. henviser til, at Kommissionen i de nye retningslinjer for statsstøtte med regionalt sigte har indført en ordning, hvorefter der som en nødforanstaltning kan ydes statsstøtte, hvis et større antal arbejdspladser går tabt, også selv om den pågældende region eller det pågældende område ikke normalt ville være støtteberettiget;

15. gentager sin anmodning om, at lovgivningen om statsstøtte bør være konsekvent, og at der ikke må være for store forskelle i støtten til naboregioner;

16. anmoder Kommissionen om at lade bevilling og fortsat udbetaling af offentlig støtte over EU's eller medlemsstaternes budget være afhængig af præcise forpligtelser omkring beskæftigelse og lokaludvikling, som er bindende for ledelsen i den berørte virksomhed og de berørte lokale, regionale og nationale myndigheder;

17. henleder Kommissionens opmærksomhed på, at det er vigtigt, at der med denne støtte følger solid sikkerhed for beskæftigelsen på lang sigt og regional vækst;

18. opfordrer Kommissionen til effektivt at gennemføre de gældende bestemmelser vedrørende tilbagebetaling af støtte for virksomheder, der ikke overholder deres forpligtelser vedrørende investeringer, de har modtaget offentligt tilskud til, og forelægge en rapport om anvendelsen af disse bestemmelser;

19. anmoder ligeledes Kommissionen og medlemsstaterne om at udfærdige en liste over virksomheder, der overtræder reglerne om statsstøtte eller fællesskabsstøtte ved at flytte driften inden for eller ud af EU i strid med bestemmelserne om tidsgrænser i de relevante bestemmelser;

20. anmoder Kommissionen om at udarbejde en europæisk adfærdskodeks for at undgå udflytning af virksomheder eller deres produktionsenheder til et andet område eller land i EU kun for at opnå europæisk økonomisk støtte;

21. opfordrer Kommissionen til at arbejde for at få indarbejdet sociale klausuler i de internationale aftaler og for, at dette sker på grundlag af de fem konventioner fra Den Internationale Arbejdsorganisation (ILO), som betragtes som prioriterede, nemlig konventionerne om henholdsvis organisationsret, forsamlingsfrihed, forbud mod børnearbejde, forbud mod tvangsarbejde og forbud mod forskelsbehandling; kræver, at gennemførelsen af disse sociale klausuler bakkes op af positive tiltag og incitamenter for lande og virksomheder, der overholder disse bestemmelser; opfordrer Kommissionen og Rådet til at bestræbe sig på at sikre, at dette igen sættes på dagsordenen på WTO's ministerkonference, og at der nedsættes et udvalg for handel og menneskerettigheder, som navnlig skal beskæftige sig med spørgsmål vedrørende menneskerettigheder på arbejdsmarkedet;

22. er overbevist om, at større gennemsigtighed i forbindelse med alle de steder, hvor der produceres, og de gældende arbejdsstandarder kunne bidrage til at påvirke købernes og forbrugernes valg af produkter;

23. kræver, at de virksomheder, der modtager offentlig støtte, tilskyndes til i samråd med arbejdstagerorganisationerne og de lokale myndigheder at udvikle en ansvarlig adfærd med henblik på gennemførelsen af samhørighedspolitikken og med sigte på en afbalanceret regional udvikling;

24. anmoder Kommissionen og medlemsstaterne om i samarbejde med de berørte lokale og regionale myndigheder at undersøge nærmere, hvordan man effektivt og målrettet kan udnytte EU-fondene med fokus på både erhvervsuddannelse og omskoling af arbejdstagere i de områder, der er berørt af omstruktureringer eller udflytninger, navnlig de arbejdstagere, der er direkte berørte, fordi deres arbejdsplads er blevet nedlagt som følge af deres tidligere arbejdsgivers udflytning af virksomheden;

25. understreger, at det er vigtigt at koncentrere og styrke strukturfondenes interventioner med henblik på skabelse af arbejdspladser og en bæredygtig økonomisk udvikling, etablering af nye beskæftigelsesskabende virksomheder, livslang erhvervsuddannelse og forbedring af produktiviteten; støtter i den forbindelse Kommissionens forslag om at oprette en globaliseringsfond for at forebygge og afhjælpe de økonomiske og sociale konsekvenser af omstrukturering og virksomhedsudflytning, og kræver, at denne fond tildeles tilstrækkelig midler til, at den kan udføre de opgaver, den får pålagt;

26. mener, at anvendelsen af fællesskabsmidler, navnlig støtten til industrien og støtten fra Den Europæiske Socialfond, bør være underlagt specifikke regler om innovation, lokal udvikling og beskæftigelse samt en forpligtelse fra den støttemodtagende virksomheds side til på sigt at fortsætte produktionen inden for EU's område; kræver navnlig, at bestemmelserne om strukturfondene skal respekteres og styrkes;

27. kræver, at de berørte arbejdstageres rettigheder forsvares, og at arbejdstagerne sikres fuld garanti for information;

28. henviser til, at virkningerne af mange udflytninger giver anledning til en åben og konstruktiv drøftelse af, hvorvidt Fællesskabet skal have en decideret social dimension, og mener, at den sociale dialog skal spille en afgørende rolle, når det drejer sig om at forebygge virksomhedsudflytninger og afhjælpe virkningerne heraf;

29. anmoder Kommissionen om i lighed med det, der foreslås i forbindelse med reformen af strukturfondene, at udarbejde et regelsæt, der i højere grad straffer virksomheder, der har modtaget offentlig støtte, og som flytter hele eller en del af deres drift ud af EU;

30. kræver, at alle berørte parter får ret til information om, hvorvidt der er ydet støtte til en virksomhed;

31. kræver, at der navnlig tages hensyn til problemerne i grænseområder, hvor der er store forskelle i støtten;

32. anbefaler sine ansvarlige udvalg på området omhyggeligt at vurdere, hvorledes Kommissionen følger op på denne beslutning;

33. pålægger sin formand at sende denne beslutning til Rådet, Kommissionen og medlemsstaternes nationale parlamenter.

[1] EFT L 254 af 30.9.1994, s. 64.

[2] EFT L 225 af 12.8.1998, s. 16.

[3] EFT L 82 af 22.3.2001, s. 16.

[4] EFT L 80 af 23.3.2002, s. 29.

[5] EFT C 74 af 10.3.1998, s. 9.

[6] EUT C 110 af 8.5.2003, s. 24.

[7] EFT L 337 af 13.12.2002, s. 3.

[8] EUT C 61 E af 10.3.2004, s. 425.

[9] EUT C 104 E af 30.4.2004, s. 1000.

[10] Vedtagne tekster, P6_TA(2005)0277.

[11] Vedtagne tekster, P6_TA(2005)0527.

--------------------------------------------------